‘ব্যাট থেকে বিট’— এমন ভাবেই নিজের পরিচয় বদলে ফেললেন সচিন রমেশ তেন্ডুলকর। ব্যাট হাতে ঝড় তোলার পরে এবার সুরের দুনিয়ায় মারকাটারি ইনিংস খেলে অভিষেক ঘটিয়ে ফেললেন লিটল মাস্টার।
গত সপ্তাহেই সোনু নিগমের সঙ্গে মাইক হাতে নিজের ছবি পোস্ট করেছিলেন মাস্টার ব্লাস্টার। তার পর থেকেই কৌতূহলের মাত্রা সীমা ছাড়াচ্ছিল। তখনই গুজব উঠেছিল যে, নতুন পরিচয়ে হয়তো আত্মপ্রকাশ করতে চলেছেন লিটল মাস্টার।
ভক্তদের সেই অনুমান সঠিক প্রমাণ করেই এবার মাইক হাতে সোনু নিগমের সঙ্গে গাইতে দেখা গেল সচিনকে। নিজের ভিডিও-র নাম ‘ক্রিকেট ওয়ালি বিট’-এর প্রিমিয়ারের জন্য সচিন বেছে নিয়েছিলেন ইন্ডিয়ান আইডলের মঞ্চকেই। সোনু নিগম আবার যে ট্যালেন্ট হান্ট শো-য়ের বিচারক, সেই ইন্ডিয়ান আইডলের ফাইনালেই অতিথি হিসেবে আবির্ভূত হয়েছিলেন ক্রিকেটের মায়েস্ত্রো।

ছবি সৌজন্যে : ইউটিউব
ভিডিও শ্যুটের জন্য কেমনভাবে প্রস্তুতি নিয়েছেন, তা-ও টুইটারে ঘটা করে ছবি পোস্ট করে জানিয়েছিলেন সচিন। এ থেকেই বোঝা যায়, নিজের নতুন গান নিয়ে কতটা উত্তেজিত ক্রিকেটের বরপুত্র। গানের শুরুটা হচ্ছে এইভাবে— ‘‌গেন্দ আয়ি, বলা ঘুমা, মারা চৌকা.... সচিন, সচিন.... নাচো নাচো সব ক্রিকেট ওয়ালি বিট পে...।’
সচিনের সঙ্গে নতুন ইনিংসে পার্টনারশিপ গড়ে কেমন লাগল, সে কথাও শেয়ার করেছেন সোনু নিগম। সর্বভারতীয় এক ওয়েবসাইটকে দেওয়া সাক্ষাৎকারে সুরের মায়েস্ত্রোর বক্তব্য, ‘সচিন একজন দারুণ গায়ক। ওঁর গানের সময়ে পিচ কারেক্টরও ব্যবহার করা হয়নি। কারণ সঠিক সুর ও লয়েই সচিন গান গাইছিলেন। তা ছাড়া উনি নিজেও দারুণ উপভোগ করেছেন পুরো বিষয়টি।’
দেখুন সচিন-সোনুর যুগলবন্দী